CELEX: 12016M/PRO/12
Language: hr
Date: 2016-06-07 00:00:00
Title: Procišcene verzije Ugovora o Europskoj uniji#PROTOKOL (br. 12) O POSTUPKU U SLUČAJU PREKOMJERNOG DEFICITA

HR
            
            
               Službeni list Europske unije
            
            
               C 202/279
            
         PROTOKOL (br. 12)
   O POSTUPKU U SLUČAJU PREKOMJERNOG DEFICITA
   VISOKE UGOVORNE STRANKE,
   ŽELEĆI utvrditi pojedinosti postupka u slučaju prekomjernog deficita iz članka 126. Ugovora o funkcioniranju Europske unije,
   SPORAZUMJELE SU SE o sljedećim odredbama koje se prilažu Ugovoru o Europskoj uniji i Ugovoru o funkcioniranju Europske unije:
   Članak 1.
   Referentne vrijednosti iz članka 126. stavka 2. Ugovora o funkcioniranju Europske unije iznose:
   
               —
            
            
               3 % za omjer planiranog ili stvarnog državnog deficita u odnosu na bruto domaći proizvod po tržišnim cijenama,
            
         
               —
            
            
               60 % za omjer državnog duga u odnosu na bruto domaći proizvod prema tržišnim cijenama.
            
         Članak 2.
   U članku 126. navedenog Ugovora i u ovom Protokolu:
   
               —
            
            
               država znači opću državu, tj. središnju državu, regionalnu ili lokalnu upravu i fondove socijalne sigurnosti, ne računajući komercijalne poslove utvrđene u Europskom sustavu integriranih ekonomskih računa,
            
         
               —
            
            
               deficit znači neto zaduživanje utvrđeno u Europskom sustavu integriranih ekonomskih računa,
            
         
               —
            
            
               ulaganje znači bruto ulaganje u dugotrajnu imovinu utvrđeno u Europskom sustavu integriranih ekonomskih računa,
            
         
               —
            
            
               dug znači ukupan bruto dug po nominalnoj vrijednosti nepodmiren krajem godine i konsolidiran između i unutar sektora opće države kako je utvrđena u prvoj alineji.
            
         Članak 3.
   Radi osiguranja učinkovitosti postupka u slučaju prekomjernog deficita vlade država članica odgovorne su prema ovom postupku za deficit opće države kako je utvrđen u prvoj alineji članka 2. Države članice osiguravaju da im nacionalni postupci u području proračuna omogućuju ispunjenje njihovih obveza u tom području, a koje proizlaze iz Ugovorâ. Države članice pravodobno i redovito izvješćuju Komisiju o svojem planiranom i stvarnom deficitu te o razini duga.
   Članak 4.
   Statističke podatke koji se upotrebljavaju za primjenu ovog Protokola osigurava Komisija.